དེ་ནས་གངས་ཏི་སེའི་སྐོར།མཛོད་སྒྲ་འགྲེལ་ལས།རྣིལ་དང་རྭང་ཞེས་བྱ་སྟེ།རྩེ་མོ་གངས་རི་དང་རྩ་བ་བྲག་རི་ཡོད་པ།ཤེལ་གྱི་མཆོད་རྟེན་འདྲ་བ་ཞིག་ཡོད་དོ།།ཤིམ་ཕོད་ནོམ་པོའི་ཚུལ་རོལ་ན།ཞེས་པ་སྤོས་དྲི་ཅན་གྱི་བྱང་ཕྱོགས་ན་ཞེས་བྱའོ།།དྭང་ར་ཞེས་པ་མཚོ་མོ་མ་དྲོས་ཞེས་པའོ།།མ་དྲོས་གཙང་པོ་མུར་ཟངས་ཞེས་པ་ཀླུ་ཆེན་བརྒྱད་ལྷ་དང་དྲང་སྲོང་ལ་མཆོད་པ་ལ་འོང་ཙམ་ན་གནས་པའོ།།དེ་གསུམ་ནི་སྒྱེད་པུ་ལྟར་སུམ་ཚོམས་སུ་གནས་སོ།།ཞེས་སོ།།གྲུབ་དབང་བསྟན་འཛིན་རིན་ཆེན་གྱིས་མད་པའི་གངས་ཏི་སེའི་དཀར་ཆག་ཚངས་དབྱངས་ཡིད་འཕྲོག་ཅེས་པ་ལས།༼༥༠༽མ་བརྩེགས་སྲིད་པའི་རི་བོ་ཆེན་པོ་བཞི།མ་བདལ་བྱུང་བའི་ཐང་ཆེན་པོ་བཞི།མ་བཀོད་འཁྱིལ་བའི་མཚོ་ཆེན་པོ་བཞི།རང་བྱུང་ཁྲུས་ཀྱི་སྒོ་མོ་ཆེན་པོ་བཞི།ཁ་ནས་འབབ་པའི་ཆུ་བོ་ཆེན་པོ་བཞི།མཆོག་ཏུ་བསྒྲུབ་པའི་གནས་ཆེན་པོ་བཞི།དྲག་པོ་དབལ་གྱི་གནས་ཆེན་པོ་བཞི།མི་འགྱུར་གླིང་གི་ཚལ་ཆེན་པོ་བཞི།རྫ་འཕྲུལ་སྤྲུལ་བའི་གསང་ཕུག་ཆེན་པོ་བཞི།མི་འཇིག་གཏམས་པའི་བྲག་ཆེན་པོ་བཞི།གཙུག་ལག་བོན་གྱི་གཏེར་ཆེན་པོ་བཞི།རིན་ཆེན་ནོར་གྱི་གཏེར་ཆེན་པོ་བཞི།གོམ་པ་སྤོས་ཆོག་གི་གླིང་ཆེན་པོ་བཞི།སྨོན་ལམ་བཏབ་ཆོག་གི་ལམ་བཞི།གཞན་ཡང་གསང་བའི་སྦས་ཕུག་བཅུ་གསུམ།ལྷ་ཡི་ཁྲུད་ཆབ་བཅུ་གསུམ།སྐུ་གདུང་མཆོད་རྟེན་བཅུ་གསུམ།མི་འགྱུར་ས་རྟགས་བཅུ་གསུམ།སྐུ་གསུང་ཐུགས་ཀྱི་གནས་གསུམ་མགོན་པོ་གསུམ་གྱི་གནས་གསུམ།ཡེ་ཤེས་རྫུ་འཕྲུལ་ལས་བཞི།ཞེས་དང་།གངས་རིའི་ལྷོ་ཕྱོགས་ཀྱི་གངས་རི་སྟག་རི་ཁྲ་བོ་ཞེས་པ་དེ་ཡུམ་སྒྲ་བླའི་རྒྱལ་མོའི་བྱིན་གྱིས་བརླབས་པའི་གནས་ཡིན་ཞིང་།དེང་སང་དམེ་མོ་ནག་ཉིལ་ཞེས་ཟེར།མ་རྒྱུད་གྱི་བརྒྱུད་འཛིན་གྱི་གྲུབ་ཆེན་བར་དར་བསྟན་འཛིན་མཆོག་བདུན་གྱི་ནང་ཚན་ཀ་གདམས་ཡེ་ཤེས་རྒྱལ་མཚན་གྱིས་མད་པའི་གངས་རི་མཚོ་གསུམ་གྱི་དཀར་ཆག་ལས།འདམ་སྟོད་ཐང་ལྷའི་རི་ཞོལ་དུ་རོང་པོ་ཁྲོམ་ཐོག་ནང་དུ་རུས་རིགས་འབྲུ་ལ་འཁྲུངས།༼ཏི་སེ་དཀར་ཆག༤༤༩༽བདག་མེད་རྣལ་འབྱོར་ཡེ་རྒྱལ་ང་།རིག་འཛིན་མཁའ་འགྲོའི་ལུང་བསྟན་གྲུབ་སྟོད་སྨད་དབུས་གཙང་རུ་བཞི་ཡི།གསང་བའི་སྒྲུབ་གནས་འགྲིམས།བདུད་རྩི་སྨན་གྱི་བསྒྲུབ་པ་ཞུས།སྒོས་སུ་མངའ་རིས་ཡུལ་དུ་ཕེབས།གནས་ཆེན་གངས་རི་མཚོ་གསུམ་བསྐོར།གངས་གཉན་ཏི་སེའི་མདུན་དྲུང་གི།མཆོད་རྟེན་ཁོང་སེང་བྱ་བ་རུ།གསང་སྔགས་མེ་རི་འཁྱིལ་པ་ཡི།དབང་ལུང་མན་ངག་བསྐུར་ནས་ཀྱང་།ཞང་ཞུང་སྙན་བརྒྱུད་བཤད་ཙམ་ན།གླང་ལོ་ཟླ་བ་དྲུག་པ་ཡི།བཅུ་གཅིག་ནམ་གྱི་སྲོད་འཁོར་ལ།ཏི་སེ་འོད་ཀྱི་གསང་ཕུག་ན།འོད་ཟེར་ལྗང་ཁུའི་རྒྱུན་ལམ་ཞིགབདག་གི་མདུན་དུ་ཏལ་གྱིས་ཟུགཅེས་སོགས་དང་།ལུང་དེ་ལས༼༤༦༠༽རྒྱལ་གཤེན་མུ་ཁྲི་བཙད་པོའི་ཞལ་ནས།གངས་གཉན་ཡ་བག་ཤ་ར་འདི།དང་པོ་འབྱུང་བ་བཞི་ལས་གྲུབ།རྒྱུ་ནི་གཡའ་གངས་ཤེལ་ལས་གྲུབ།ཡས་མར་དཔག་ཚད་ཕྱེད་དང་བརྒྱད།མཐའ་སྐོར་རྒྱང་གྲགས་ཕྱེད་དང་བརྒྱད།དབྱིབས་ནི་ཤེལ་གྱི་མཆོད་རྟེན་འདྲ།གྲུ་བཞི་ཕྱོགས་བཞིར་སྒོ་བཞི་དོད།ཞེས་དང་།ཞི་རྒྱས་དབང་དྲག་རྣམ་པ་གཞིས།གཞལ་ཡས་ཆེན་པོར་བྱིན་གྱིས་བརླབས།དེ་ལ་སྐོར་ལམ་རྣམ་གསུམ་ཡོད།ཅེས་དང་།